А ў Мсціславе свята сярэднявечнай культуры становіцца яшчэ і нагодай адкрыць многія славутасці, якія знаходзяцца звычайна на замку. Тут ацалелі, па маіх падліках, тры касцёлы і чатыры, а то і пяць кляштараў. З іх дзейнічае толькі храм Унебаўзяцця Найсвяцейшай Панны Марыі. Пакуль што набажэнствы праходзяць у сціплай каплічцы. А рэшта прасторы знутры “закратавана” будаўнічымі рыштаваннямі. Іх паставілі яшчэ ў 1970-я гады. Пачыналі рэстаўрацыю, але так і не давяршылі (дарэчы, сярод тых, хто ўклаў сваю лепту ў важную справу захавання помніка дойлідства — вядомыя пісьменнікі і мастакі Уладзімір Сцяпан і Адам Глобус).